ΠΡΟΒΛΗΜΑΤΑ ΝΟΣΟΚΟΜΕΙΩΝ ΑΝ. ΜΑΚΕΔΟΝΙΑΣ & ΘΡΑΚΗΣ

Καθώς διανύουμε την τέταρτη δεκαετία από την θεσμοθέτηση του Εθνικού Συστήματος Υγείας ,την επιτομή της Ισονομίας και Ισοπολιτείας με την ίση πρόσβαση των πολιτών στις δομές παροχής Υγείας-Πρόνοιας, βρισκόμαστε στην δυσάρεστη θέση να εργαζόμαστε πάνω σε συντρίμμια, υπερβάλλοντας εαυτόν, πάνω, ακόμη, και από τις ανθρώπινες αντοχές στην προσπάθειά μας να παρέχουμε υπηρεσίες υγείας σε ένα λαό που δοκιμάζεται καθημερινά από την οικονομική και ανθρωπιστική κρίση!

Έρευνα της Ελληνικής Στατιστικής Αρχής καταγράφει πως ένας στους δύο πολίτες (49,7%) δηλώνει ότι έχει κάποιο χρόνιο πρόβλημα ή χρόνια πάθηση, η οποία διαρκεί ή πρόκειται να διαρκέσει για περισσότερο από έξι μήνες. Χρόνιο πρόβλημα δηλώνουν **πέντε στις δέκα γυναίκες (54,1%)** και τέσσερις στους δέκα άνδρες (44,8%). Από το σύνολο όσων δηλώνουν ότι έχουν κάποιο χρόνιο πρόβλημα υγείας ή χρόνια πάθηση, έξι στους δέκα (61,8%) είναι ηλικίας 55 ετών και άνω. Αύξηση 25,2%, σε σχέση με το 2009 (39,7%) καταγράφεται στον πληθυσμό που δηλώνει ότι πάσχει από κάποιο χρόνιο πρόβλημα υγείας ή χρόνια πάθηση.

Κατά τους τελευταίους 12 μήνες πριν τη διενέργεια της έρευνας, χρειάστηκαν και δεν είχαν την οικονομική δυνατότητα να λάβουν:

Ιατρική φροντίδα ή θεραπεία, το 13,6% του πληθυσμού.
Οδοντιατρική φροντίδα ή θεραπεία, το 15,2% του πληθυσμού.
Υπηρεσίες φροντίδας ψυχικής υγείας από ψυχολόγο ή ψυχίατρο, το 4,2% του πληθυσμού.

Το 11,3% του πληθυσμού ηλικίας 15 ετών και άνω δεν είχε την οικονομική δυνατότητα να αγοράσει φάρμακα που είχαν συσταθεί από γιατρό.

Η υποστελέχωση βρίσκεται σε τέτοιο επίπεδο που πλέον δεν συζητάμε για επαγγελματική εξουθένωση αλλά για όρια ανθρώπινης αντοχής που έχουν ξεπεραστεί !

Η ελλιπής χρηματοδότηση περιορίζει το φάσμα λειτουργιών και δραστηριοτήτων με επίπτωση στην παροχή ποιοτικών υπηρεσιών υγείας!

Ο πολίτης αναγκάζεται καθημερινά να βάζει το χέρι ,στην άδεια πλέον, τσέπη για να πληρώσει τα φάρμακα, την συνταγογράφηση, την νοσηλεία, την αποκατάσταση κ.ο.κ.

Στην νευραλγική και ακριτική περιφέρεια της Ανατολικής Μακεδονίας και Θράκης τα Νοσοκομεία στενάζουν από την έλλειψη προσωπικού και υλικών. Ξεκινώντας από την ναυαρχίδα, το Πανεπιστημιακό Νοσοκομείο της Αλεξανδρούπολης , ένα Νοσοκομείο ,στολίδι, που δυστυχώς έχει καταντήσει κουφάρι,με τεράστιες ελλείψεις προσωπικού και ολοένα μεγαλύτερη υποχρηματοδότηση. Το ακριτικό Νοσοκομείο του Διδυμοτείχου ,με τον σημαντικότατο ρόλο ανάσχεσης, δίπλα στα σύνορα, παραπαίει από την έλλειψη προσωπικού, τόση που στους εργαζόμενους οφείλονται πάνω από 6.000 ημέρες ανάπαυσης προηγουμένων ετών!! Το Νοσοκομείο Κομοτηνής ομοίως σε δυσχερέστατη θέση με σημαντικότατη έλλειψη προσωπικού και οφειλόμενες ημέρες ανάπαυσης που ξεπερνούν τις 2.000. Στο Νοσοκομείο Ξάνθης οι οφειλόμενες ημέρες ανάπαυσης ανέρχονται στις 1000 και η κάλυψη από πλευράς προσωπικού στο 65%.

Το Νοσοκομείο Καβάλας με ρόλο εξ ανάγκης Περιφερειακού Νοσοκομείου ,και αυξημένες υποχρεώσεις κατά την τουριστική περίοδο προσπαθεί να ανταπεξέλθει με έλλειψη προσωπικού της τάξεως του 50%, με χρηματοδότηση του σταγονόμετρου και εργαζόμενους σε κατάσταση εξουθένωσης .Το Νοσοκομείο της Δράμας εξαιτίας της έλλειψης προσωπικού προβαίνει συνεχώς σε περιορισμό των υπαρχουσών λειτουργιών.

Η περιγραφή της κατάστασης στην οποία έχουν περιέλθει τα Νοσοκομεία της Περιφέρειας καταστεί πρόδηλο πως το Εθνικό Σύστημα Υγείας δεν βρίσκεται υπό κατάρρευση αλλά έχει καταρρεύσει ! Πάνω στα συντρίμμια του καλούμαστε εμείς οι εργαζόμενοι να περιθάλψουμε τον ,δοκιμαζόμενο από μνημόνια, οικονομική και ανθρωπιστική κρίση, πολίτη !Θα τα καταφέρουμε! Θα στήσουμε στα πόδια της την μεγαλύτερη κοινωνική κατάκτηση του πολίτη μετά τη Μεταπολίτευση!

ΛΕΜΕ ΟΧΙ ΣΤΗΝ ΔΙΑΛΥΣΗ ΤΟΥ ΕΣΥ, ΤΗΣ ΠΡΟΝΟΙΑΣ,ΤΟΥ ΕΚΑΒ

ΜΕ ΣΥΜΜΑΧΟ ΤΟΝ ΠΟΛΙΤΗ ΘΑ ΕΙΜΑΣΤΕ ΝΙΚΗΤΕΣ

ΠΕΤΡΑΚΗ ΑΙΚΑΤΕΡΙΝΗ

ΠΡΟΕΔΡΟΣ ΓΕΝΙΚΟΥ ΣΥΜΒΟΥΛΙΟΥ ΠΟΕΔΗΝ

ΠΡΟΕΔΡΟΣ ΣΩΜΑΤΕΙΟΥ ΕΡΓΑΖΟΜΕΝΩΝ ΓΕΝΙΚΟΥ ΝΟΣΟΚΟΜΕΙΟΥ ΚΑΒΑΛΑΣ